SUURINVESTORI TOETUSE VALIKUMETOODIKA

**1. Taotluse hindamise kord**

* 1. „Suurinvestori toetuse tingimused ja kord“ (edaspidi *Kord*) raames esitatud ja vastavaks tunnistatud taotlusi hindab EASi töötaja Korras toodud ning valikukriteeriumites kirjeldatud valikukriteeriumite alusel.
	2. Hindamisprotsessi kaasatakse vajadusel täiendav valdkondlik ekspert, kelle eksperthinnangut projektide hindamisel arvestatakse.
	3. Taotlusi hinnatakse käesoleva valikumetoodika punktis 2 loetletud valikukriteeriumite 1, 2, 3, 4 ja 5 lõikes hindeskaalade alusel.
	4. Taotlusi hinnatakse täisarvudes kriteeriumistes 1-3 skaalal 0–4 ning kriteeriumites 4-5 hindega 0 või 4.
	5. Taotluse koondhinne on viie valikukriteeriumi kaalutud keskmine hinne. Taotluse koondhinne ja valikukriteeriumite hinded arvutatakse täpsusega kaks (2) kohta peale koma.
	6. Taotluse hindamisel võetakse arvesse nii taotluses sisalduv kui taotlejalt täiendavalt saadud informatsioon. Taotluste hindamisel on hindajatel õigus muu hulgas hinnata taotluses esitatud informatsiooni (sh esitatud prognooside) realistlikkust, asjakohasust ning põhjendatust.
	7. Hindamise tulemusena koostab EASi töötaja taotluse hindamisaruande, milles sisaldub EASi töötaja hinnang, ning edastab selle määratud tähtajaks hindamiskomisjonile. Juhul, kui hindamisse on kaasatud ka ekspert, lisatakse hindamisaruandele ka eksperthinnang. Hindamiskomisjonil on põhjendatud juhtudel õigus valikukriteeriumite hindeid muuta, tuues hinde põhjendused välja hindamisaruandes või komisjoni protokollis.
	8. Hindamiskomisjon teeb ettepaneku taotluse rahuldamiseks, osaliseks rahuldamiseks, kõrvaltingimusega rahuldamiseks või rahuldamata jätmiseks. Koos taotluse rahuldamise ettepanekuga esitatakse ka ettepanek taotluse rahuldamise tingimuste osas. Juhul, kui hindamiskomisjon teeb ettepaneku taotluse osaliseks rahuldamiseks või kõrvaltingimusega rahuldamiseks, tuleb hindamiskomisjoni protokolli märkida vastavad põhjendused. Koos taotluse rahuldamata jätmise ettepanekuga esitatakse taotluse rahuldamata jätmise põhjendused iga valikukriteeriumi lõikes.
	9. Taotluse rahuldamise, osalise rahuldamise, kõrvaltingimusega rahuldamise või mitterahuldamise otsuse teeb hindamiskomisjoni ettepaneku alusel EAS.
	10. Rahuldamisele kuuluvad nõuetele vastavaks tunnistatud taotlused, mis on saanud koondhindeks vähemalt 2,50 ja ühtegi punktis 2 toodud valikukriteeriumitest 1-3 ei ole hinnatud hindega alla 2,00.
	11. Taotlus ei kuulu rahuldamisele juhul, kui selle hindamisel antud koondhinne jääb alla 2,50 või kui vähemalt üks punktis 2 toodud valikukriteerium 1-3 hinnatakse hindega alla 2,00.

**2. Taotluse valikukriteeriumid ja nende osakaalud, hinnete kirjeldused**

|  |  |  |
| --- | --- | --- |
| **1** | **Projekti mõju toetuse andmise eesmärkide saavutamisele** (Hinnatakse projekti mõju uute investeeringute kaasamisele töötleva tööstuse sektorisse, senisest kõrgema lisandväärtusega toodete tootmisele või loomisele ning seeläbi ettevõtja tootlikkuse ning ekspordipotentsiaali kasvule. Samuti hinnatakse projekti mõju uute turuvõimaluste avamisele ning kõrgemat lisandväärtust loovate töökohtade tekkimisele.) | **30%** |
| 4 | Projekti elluviimine on selgelt kooskõlas taotleja strateegiliste eesmärkidega ja avaldab märkimisväärset mõju taotleja äritegevusele. Projekt loob tugevaid eeldusi taotleja tootlikkuse ja ekspordi müügitulu kasvule. Projekti otseseks tulemiks on uute ja senisest efektiivsemate tehnoloogiate kasutuselevõtt või väljaarendamine. Uus tehnoloogia omab ettevõtte protsessidele märkimisväärset positiivset mõju. Investeerimisprojektis rakendatav tehnoloogia on Eestis uudne. Projekti tulemusena kasvab oodatavalt ettevõtte lisandväärtus töötaja kohta märkimisväärselt ning see ületab oluliselt vastava sektori Eesti keskmist. Projektis toodud eesmärgid on selges vastavuses korra eesmärkidega ning nende täitmine vastavalt esitatud plaanidele on reaalne.  |
| 3 | Vahepealne hinnang |
| 2 | Projekti elluviimine on üldjoontes kooskõlas taotleja strateegiliste eesmärkidega ja avaldab taotleja äritegevusele arvestatavat mõju. Projekt loob teatavaid eeldusi taotleja tootlikkuse ja ekspordi müügitulu kasvule. Projektis rakendatakse keskmisel määral uusi või senisest efektiivsemaid tehnoloogiaid. Rakendatavate tehnoloogiate mõju ettevõtte arengule on keskpärane. Investeerimisprojektis rakendatav tehnoloogia on Eestis juba varasemalt rakendust leidnud, kuid pole laialdaselt levinud. Projekti tulemusena kasvab ettevõtte lisandväärtus töötaja kohta ning see on samas suurusjärgus vastava sektori Eesti keskmisega. Projektis toodud eesmärgid on vastavuses korra eesmärkidega ning nende täitmine vastavalt esitatud plaanidele on üldjoontes reaalne.  |
| 1 | Vahepealne hinnang |
| 0 | Projekt ei ole kooskõlas taotleja strateegiliste eesmärkidega Projekti mõju taotleja äritegevusele on ebaoluline või väga väike. Projekti käigus algatatavad tegevused ei toeta taotleja tootlikkuse ja ekspordi müügitulu kasvu. Projektis ei rakendata uusi või senisest efektiivsemaid tehnoloogiaid. Rakendatav tehnoloogia ei ületa ettevõtte olemasolevat tehnoloogilist taset. Investeerimisprojektis rakendatav või arendatav tehnoloogia on Eestis laialdaselt levinud ning tehnoloogiline uudsus puudub. Projekti tulemusena ei kasva ettevõtte lisandväärtus töötaja kohta ning see jääb alla vastava sektori Eesti keskmisele. Projektis toodud eesmärgid ei ole vastavuses korra eesmärkidega ning nende täitmine on kavandatud plaanide kohaselt ebareaalne. |

|  |  |  |
| --- | --- | --- |
| **2** | **Taotleja võimekus projekti eesmärkide saavutamiseks**(Hinnatakse projekti meeskonna piisavust, kompetentsi ja motiveeritust projekti edukaks läbiviimiseks ning eesmärkide saavutamiseks. Samuti hinnatakse meeskonna kasutuses oleva taristu piisavust ja kvaliteeti. Antakse hinnang taotleja finantsilisele võimekusele projekti läbiviimiseks.) | **35%** |
| 4 | Taotleja omab projektivaldkonnas pikaajalisi ning väga häid kompetentse. Taotleja olemasolev või soetatav taristu tagab vajaliku ning piisava toe projekti edukaks teostamiseks.Taotleja poolt moodustatud projekti meeskond omab tipptasemel kompetentse projekti kavandatud tegevuste edukaks läbiviimiseks. Võtmeisikute motiveeritus ja pühendumise aste on kõrge. Meeskond on mehitatud kompetentsete isikutega. Taotleja projekti meeskonnas on selgelt antud valdkonna tipptegijad kohalikus mastaabis. Projekti meeskonna CV, publikatsioonid ja kogemused kinnitavad nende kvalifikatsiooni plaanitud tegevuste elluviimiseks. Uute, vajalike töötajate värbamisplaan on realistlik ning soovitud ajaraamis teostatav. Ettevõttel on tugev võimekus projekti edukalt juhtida. Ettevõttel on selgelt olemas projekti edukaks teostamiseks vajalikud tootmislikud ressursid või nende hankimise visioon. Taotlejal on tugev võimekus projektiga saavutatavate tulemuste turundamiseks ja müügiks. Ettevõttel on olemas vajaliku omafinantseeringu vahendid ja finantsvahendid projekti teostamiseks Projekti finantseerimise allikad on taotlusmaterjalides selgelt välja toodud. Projekt omab taotleja äritegevusele eeldatavalt väga positiivset ja laialdast mõju.  |
| 3 | Vahepealne hinnang |
| 2 | Taotlejal on valdkondlik kompetents olemas, kuid selles on mõningaid vajakajäämisi. Ettevõtte olemasolevas taristus on puudujääke, kuid eelduste kohaselt toetab olemasolev ja soetatav taristu siiski vajalikul määral projekti edukat elluviimist ning taotlejal on tegevusplaan puudujääkide katmiseks.Projekti meeskond omab vajalikul määral kompetentse projekti tegevuste teostamiseks. Meeskonna kogemused näitavad rahuldavat võimekust tulemuste rakendamiseks. On küsitav, kas meeskond suudab jõuda tulemusteni, mis omavad olulist mõju. Uute vajalike töötajate värbamisplaan on üldjoontes realistlik ning soovitud ajaraamis teostatav, kuid personali värbamises võib ette tulla tõrkeid. Ettevõtte võimekus projekti juhtida on keskpärane. Ettevõttel on üldjoontes olemas projekti teostamiseks vajalikud toomislikud ressursid. Taotlejal on hea võimekus projektiga saavutatavate tulemuste turundamiseks ja müügiks. Omafinantseerimiseks vajalikud vahendid ja täiendava võõrkapitali hankimise võimalused on taotlejal olemas. Risk, et projekti teostamine venib või katkeb projekti ettevõtte poolse omafinantseerimise ära langemise tõttu, on keskmine. Projekti finantseerimise allikate osas esineb teatud ebaselgust. Projekti mõju taotleja äritegevusele on keskpärane, kuid siiski oluline. |
| 1 | Vahepealne hinnang |
| 0 | Taotlejal eelnev valdkondlik kompetents puudub ja jääb ebaselgeks, kuidas kavatsetakse puudujääke korvata. Ettevõtte taristu on puudulik ning ei toeta projekti edukat elluviimist, samuti ei selgu projektist, kuidas kavatseb taotleja antud puudujäägi likvideerida. Olemasolevat taristut saab meeskond projekti tegevusteks kasutada vaid osaliselt.Taotleja moodustatud meeskond ei oma piisavalt vajalikke kompetentse kavandatud tegevuste edukaks teostamiseks. Meeskonnaliikmetel puudub analoogsete ülesannete täitmise kogemus. Projekti võtmeisikute võimekus projekti tulemusi rakendada on nõrk. Uute töötajate värbamisplaan on ebarealistlik ning ei ole soovitud ajaraamis teostatav. Ettevõtte võimekus projekti juhtida on kesine. Ettevõttel puuduvad projekti edukaks teostamiseks vajalikud toomislikud ressursid ning nende hankimise plaan on ebaselge. Taotlejal puudub võimekus projektiga saavutatavate tulemuste turundamiseks ja müügiks. Ettevõttel puudub omafinantseering tehtavateks kuludeks ja finantsvahendid projekti käivitamiseks. Võõrkapitali hankimise võimekus puudub. Taotleja finantsvõimekus ei võimalda jätkusuutlikku investeerimisprojekti. Taotlusmaterjalidest ei selgu projekti finantseerimise allikad. Projekti mõju taotleja äritegevusele on vähene ning projekti teostamine ei eristu taotleja tavapärast äritegevusest. |

|  |  |  |
| --- | --- | --- |
| **3** | **Projekti mõju Eestile**(Hinnatakse igakülgselt projektiga kaasnevaid mõjusid Eestile. Hindamisel arvestatakse nii majanduslikke- kui ka sotsiaalseid mõjusid. Samuti antakse hinnang projekti mõjule piirkonna taristule. Antakse hinnang ka täiendavatele maksulaekumistele, mis kaasnevad projektiga.) | **20%** |
| 4 | Projektil on selged eeldused kujuneda kestvaks, jätkusuutlikuks ning piirkonna majandusele oluliseks investeeringuks. Projekt omab piirkonna arengule väga selget ning eeldatavalt pikaajalist positiivset mõju. Projekt mõjutab tugevalt kogu majandussektori arengut Eestis. Projekt mõjutab piirkonna tööhõivet märkimisväärselt ning hõivatute lisandväärtus töötajate kohta saab olema kõrgem sektori Eesti keskmisest. Investeeringuprojekt kaasab paljusid partnerettevõtteid Eestist ning avaldab seeläbi positiivset mõju ka partnerite majandustegevusele ja arengule. Projekt mõjutab positiivselt partnereid ka mitmetes teistes majandussektorites.Projekt avaldab tugevat positiivset mõju nii riigi kui omavalitsusüksuse maksulaekumistele. Ettevõtte teostatav projekt omab selget ja tugevat mõju Eesti väliskaubandusele. Ettevõtte projekti tulemusena areneb ja paraneb taristu piirkonnas, millel on positiivne mõju kogu piirkonnale. Teostatav projekt muudab põhjalikult ning selgelt positiivses suunas antud majandussektori olukorda Eestis. |
| 3 | Vahepealne hinnang |
| 2 | Projektil on üldjoontes olemas eeldused kujuneda kestvaks, jätkusuutlikuks ning piirkonna majandusele oluliseks investeeringuks. Projekti mõju piirkonna arengule on keskmine. Projekti mõju majandussektori arengule on keskpärane või vähene. Projekt mõjutab piirkonna tööhõivet keskmisel määral ning hõivatute lisandväärtus töötajate kohta on võrreldav sektori Eesti keskmisega.Projekt kaasab mõningaid partnerettevõtteid Eestist ning avaldab partnerettevõtete majandustegevusele ja arengule mõõdukat mõju. Projekt mõjutab positiivselt partnereid ka mõningates teistes majandussektorites. Projekti mõju riigi ja omavalitsusüksuse maksulaekumisele on keskmine. Ettevõtte teostatav projekt omab teatavat mõju Eesti väliskaubandusele. Ettevõtte projekti tulemusena paraneb taristu piirkonnas.Teostatav projekt loob eeldusi võimalikele sektoriaalsetele muutustele Eestis. |
| 1 | Vahepealne hinnang |
| 0 | Projektil puuduvad selged eeldused kujuneda kestvaks, jätkusuutlikuks ning piirkonna majandusele oluliseks investeeringuks. Pigem baseerub projekt lühiajaliste palga- ja ressursi eeliste ärakasutamisel. Projekti ei mõjuta märkimisväärselt piirkonna arengut või on projekti mõjud regioonile ajutised. Projekt ei oma mõju majandussektori arengule Eestis. Projekt mõjutab piirkonna tööhõivet vähesel määral ning hõivatute lisandväärtus töötajate kohta jääb alla sektori Eesti keskmise.Projekti ei kaasata partnerettevõtteid Eestist ning mõju piirkonna ettevõtetele puudub. Projekti mõju nii riigi kui omavalitsusüksuse maksulaekumistele on vähene. Ettevõtte teostatava projekti mõju Eesti väliskaubandusele on kasin. Ettevõtte projekti tulemusena ei arene taristu piirkonnas. Teostatav projekt ei kutsu esile positiivseid muudatusi antud majandussektori arengule Eestis, pigem on mõjud sektorile väga lühiajalised või suisa negatiivsed. |

|  |  |  |
| --- | --- | --- |
| **4** | **Projekti tegevuskoht asub väljaspool Tallinna linnapiirkonda** (Korraga kaasnev eesmärk on tagada regioonide tasakaalustatumat arengut ning soodustada investeeringuid väljapoole Tallinna linnapiirkonda. Toetuse puhul on oluline välisinvesteeringute jõudmine kõikjale üle Eesti. Kriteeriumit hinnatakse nullist kõrgema hindega juhul, kui taotleja tegevuskoht on Tallinna linnapiirkonnast väljaspool. Tallinna linnapiirkonda kuuluvad Tallinn ja sellega vahetult piirnevad vallad ja linnad: Saue ja Maardu linn ning Harku, Saue, Saku, Kiili, Rae, Jõelähtme ja Viimsi vald.) | **10%** |
| 4 | Taotleja ja/või projekti tegevuskoht on väljaspool Tallinna linnapiirkonda. |
| 0 | Taotleja ja/või projekti tegevuskoht on Tallinna linnapiirkonnas. |

|  |  |  |
| --- | --- | --- |
| **5** | **Projekti kuulumine nutika spetsialiseerumise valdkondade hulka** (Hinnatakse projekti panust nutika spetsialiseerumise kasvualadesse:1. info- ja kommunikatsioonitehnoloogia,
2. tervisetehnoloogiad ja –teenused,
3. ressursside efektiivsem kasutamine.)

Nullist kõrgema hinde saavad projektid, mis panustavad vähemalt ühte nutika spetsialiseerumise kasvualasse. | **5%** |
| 4 | Projekt panustab otseselt vähemalt ühte nutika spetsialiseerumise kasvualadest. |
| 0 | Projekt ei ole suunatud mitte ühelegi nutika spetsialiseerumise kasvualale. |